
ODZ: Inštitúcie musia konať 
Štát nezabezpečuje nápravu porušení práv pri pôrodoch

Bratislava, 5. 5. 2022 – Výskumy z posledných rokov potvrdzujú závažné porušovanie ľudských práv žien a novorodencov pri pôrodoch. Združenie Občan, demokracia a zodpovednosť (ODZ) teraz prichádza s výsledkami monitoringu toho, ako zodpovedné orgány a inštitúcie zabezpečujú nápravu týchto porušení. 
Výsledky, zverejnené v monitorovacej správe s názvom Inštitúcie ako kulisy nespravodlivosti, sú alarmujúce. Predstaviteľky združenia preto vyzývajú zodpovedné inštitúcie na plnenie si svojich povinností, ako aj na systémové zmeny v poskytovaní nápravy porušení práv pri pôrodoch. 
„Zabezpečovanie nápravy porušení práv žien a ich novorodencov v praxi nefunguje, zodpovedné subjekty nenapĺňajú svoje zákonné úlohy v dostatočnej miere a adekvátnymi spôsobmi. Ochrana a napĺňanie ľudských práv pritom nie sú možné bez efektívneho a spravodlivého zabezpečovania nápravy v prípadoch, keď sú práva porušené. Nezabezpečovanie nápravy okrem iného vytvára atmosféru beztrestnosti a nepostihnuteľnosti,“ konštatuje Janka Debrecéniová, právnička ODZ a autorka monitorovacej správy. 
V rámci monitoringu ODZ oslovilo s infožiadosťami 112 orgánov a inštitúcií, ktoré sú povinné zabezpečovať nápravu porušení ľudských práv žien a novorodencov pri poskytovaní predpôrodnej, pôrodnej a popôrodnej starostlivosti. 
„Prípadov, kde zodpovedné subjekty uznali podnety sťažujúcich sa žien za opodstatnené, bolo počas celého monitorovaného roka žalostne málo. Iba v dvoch prípadoch bola uložená sankcia, a to formou pokuty,“ približuje Janka Debrecéniová. 

„Zodpovední nezabezpečujú nápravu iniciatívne, ale v drvivej väčšine iba čakajú na podnety od dotknutých osôb. Zároveň nevyužívajú tieto podnety ako zdroj informácií o tom, čo pri poskytovaní pôrodnej starostlivosti nefunguje a čo by z tohto dôvodu bolo treba zmeniť. Monitoring tiež ukázal, že mnohé z inštitúcií nerozumejú ľudskoprávnym aspektom pôrodnej starostlivosti ani svojim povinnostiam pri zabezpečovaní nápravy porušovania práv. To sú ďalšie z vážnych systémových problémov,“ uzatvára Debrecéniová.

Okrem konkrétnych zistení o tom, ako vyzerá napĺňanie úloh a zodpovedností týchto subjektov v praxi, prináša monitorovacia správa aj prehľad všetkých relevantných mechanizmov nápravy a inštitúcií, na ktoré sa možno v prípade rôznych porušení práv v súvislosti so zdravotnou starostlivosťou v tehotenstve a pri pôrode obracať. Publikácia zároveň poukazuje aj na niektoré bariéry, ktoré bránia dotknutým osobám domáhať sa nápravy. V závere prináša odporúčania na potrebné systémové zmeny. 
Systém zabezpečovania nápravy porušovania práv pri poskytovaní pôrodnej starostlivosti, ale aj zdravotnej starostlivosti celkovo, nie je podľa ODZ nastavený dobre: je neprehľadný, rozdrobený, osobám dotknutým porušeniami práv nepriznáva žiadne alebo adekvátne procesné práva a celkovo ich v mnohých ohľadoch znevýhodňuje.
Združenie minulý týždeň oslovilo všetkých 112 monitorovaných orgánov a inštitúcií a informovalo ich o monitoringu a jeho výsledkoch. Zároveň ich vyzvalo k tomu, aby začali realizovať potrebné kroky smerom k plneniu si svojich povinností, ako aj smerom k nevyhnutným systémovým zmenám. 

Monitorované boli orgány a inštitúcie, ktoré sú povinné zabezpečovať nápravu porušení práv buď preto, že zdravotnú starostlivosť v súvislosti s tehotenstvom a pôrodom priamo poskytujú (všetky nemocnice s pôrodnicami), vykonávajú nad jej poskytovaním dohľad alebo dozor (Úrad pre dohľad nad zdravotnou starostlivosťou, samosprávne kraje, Ministerstvo zdravotníctva SR, Slovenská lekárska komora, Slovenská komora sestier a pôrodných asistentiek), alebo sú zákonom zriadenými orgánmi na ochranu ľudských práv (verejná ochrankyňa práv, komisárka pre deti, komisárka pre osoby so zdravotným postihnutím a Slovenské národné stredisko pre ľudské práva). Keďže monitoring zachytával prvý rok trvania pandémie, bol v ňom zahrnutý aj Úrad verejného zdravotníctva a regionálne úrady verejného zdravotníctva.
Príloha: List ODZ zaslaný monitorovaným orgánom a inštitúciám
Pre viac informácií kontaktujte právničku ODZ a autorku publikácie:

Mgr. Janka Debrecéniová, MJur, PhD. – debreceniova@odz.sk
Úplnú verziu publikácie Inštitúcie ako kulisy nespravodlivosti: Fungovanie mechanizmov nápravy porušovania ľudských práv žien pri poskytovaní pôrodnej starostlivosti v SR si môžete bezplatne stiahnuť na webovej stránke ODZ http://odz.sk/institucie-ako-kulisy/.
V prípade Vášho záujmu Vám poskytneme aj tlačený exemplár publikácie. Kontaktujte:

Ing. Ľubica Trubíniová (mediálna manažérka) – trubiniova@odz.sk 

